C 47/94
FI
Euroopan unionin virallinen lehti
7.2.2023
Keskiviikko 6. heinäkuuta 2022
23. kehottaa viranomaisia tehostamaan kadonneisiin henkilöihin liittyvää yhteistyötä ja tiedonvaihtoa ja varmistamaan siviiliuhrien perheiden mahdollisuus saada korvausta sekä takaamaan pakolaisten ja maan sisäisesti siirtymään joutuneiden turvallinen ja pysyvä paluu, heidän oikeuksiensa täysimittainen kunnioittaminen ja heidän omaisuutensa palauttaminen tai oikeus saada korvausta omaisuudesta, jota ei pystytä palauttamaan, sekä kansallisesti että alueellisesti; 24. suhtautuu myönteisesti paikallisten ja kansainvälisten järjestöjen, kuten kansainvälisen kadonneiden henkilöiden komission, pyrkimyksiin selvittää 1990-luvulla konfliktien aikana entisen Jugoslavian alueella kadonneiden yli 30 000 henkilön kohtalot ja Srebrenican kansanmurhan yli 8 000 uhrin kohtalot; palauttaa mieliin, että kadoksissa on edelleen 7 200 ihmistä; 25. suhtautuu myönteisesti Bosnia ja Hertsegovinan rikoslain muutoksiin, joita korkea edustaja on esittänyt ja joilla kielletään sotarikollisten ihannointi ja kansanmurhan, ihmisyyttä vastaan tehtyjen rikosten ja sotarikosten kiistäminen, ja tukee niitä, vaikka paikalliset toimijat eivät ehdotusta hyväksyneet; pitää valitettavana yrityksiä laiminlyödä tämän päätöksen täytäntöönpano ja suhtautuu niihin torjuvasti; tuomitsee jyrkästi kaikenlaisen historian uudelleenkirjoittamisen ja sotarikosten kiistämisen, vähättelyn tai ihannoinnin, mukaan lukien kansainvälisten ja kansallisten tuomioistuinten päätösten noudattamatta jättäminen; kehottaa panemaan muutokset täytäntöön nopeasti ja todella tutkimaan kansanmurhan kieltämistä sekä nostamaan sen johdosta syytteitä; 26.
palauttaa mieliin, että kansanmurhien kieltäminen, sotarikosten ja sotarikollisten ylistäminen ja alueellisen vakauden ja sovinnon vaarantaminen ovat vastoin eurooppalaisia arvoja ja pyrkimyksiä; tuomitsee tätä taustaa vasten voimakkaasti nk.
Serbitasavallan päivän viettoon 9. tammikuuta 2022 liittyneet provosoivat tapahtumat, joissa rikottiin Bosnia ja Hertsegovinan perustuslakia; tuomitsee niin ikään Mostarissa sijaitsevan partisaanien muistohautausmaan häpäisemisen ja kehottaa viranomaisia tutkimaan asian perusteellisesti ja saattamaan syylliset oikeuden eteen;
Uudistusprosessi 27. kehottaa painokkaasti Bosnia ja Hertsegovinan poliittisia toimijoita edistämään tarvittavia oikeus-, vaali-, hallinto- ja talousuudistuksia maan lähentämiseksi EU:hun ja ottamaan kansalaisyhteiskunnan mukaan prosessiin; tuomitsee kaikki yritykset viivyttää näitä uudistuksia ja toteaa, että viivyttäminen hidastaa EU:n liittymisperusteiden täyttymistä Bosnia ja Hertsegovinassa ja vaarantaa IPA III -välineestä myönnettävän EU:n rahoituksen saannin, jonka on perustuttava tiukkoihin ehtoihin ja joka riippuu eri viranomaisten yhteistyöstä; 28. korostaa, että IPA III -rahoitusta on mukautettava tai se on jopa keskeytettävä, jos oikeusvaltioperiaatteen ja perusoikeuksien, mukaan lukien korruption ja järjestäytyneen rikollisuuden torjunta, sekä tiedotusvälineiden vapauden alalla tapahtuu merkittävää taantumista tai jos edistyminen keskeytyy pysyvästi, ja kehottaa komissiota laatimaan suuntaviivat sen soveltamisesta Euroopan tilintarkastustuomioistuimen erityiskertomuksen 1/2022 suositusten mukaisesti; kehottaa tässä yhteydessä EU:ta ja Länsi-Balkanin maita luomaan puitteet hedelmälliselle yhteistyölle Euroopan syyttäjänviraston kanssa; 29. panee tyytyväisenä merkille, että Serbitasavallassa sijaitsevaa 5c-liikennekäytävää koskevat hankkeet, joiden arvo on 600 miljoonaa euroa, on jokin aika sitten keskeytetty ja palauttaa mieliin, että nämä varat kohdennetaan vasta sen jälkeen, kun Serbitasavallan edustajat palaavat täysin valtion instituutioihin; kehottaa tarkastelemaan huolellisesti uudelleen ja valvomaan kaikkia EU:n rahoittamia hankkeita ja tukea Serbitasavallalle ja sen sisällä, mukaan lukien makrotaloudellinen rahoitusapu, jotta voidaan jäädyttää sen viranomaisia hyödyttävä suora ja epäsuora rahoitus; panee merkille, että Saksan hallitus on päättänyt keskeyttää Serbitasavallassa toteutettavien neljän infrastruktuurihankkeen täytäntöönpanon ja että nämä hankkeet ovat arvoltaan 105 miljoonaa euroa; 30. on syvästi pahoillaan voimakkaan maanjäristyksen aiheuttamista tuhoista ja ihmishenkien menetyksistä 22. huhtikuuta 2022 lähellä Stolacia; 31. muistuttaa, että on tärkeää kunnioittaa demokraattista periaatetta säännöllisistä vaaleista; pitää tärkeänä järjestää oikeudenmukaiset, avoimet, läpinäkyvät ja osallistavat vaalit suunnitellusti vuonna 2022, ja vaatii kaikkia poliittisia toimijoita pidättäytymään vaatimasta vaalien saartoa ja antamaan kansalaisille mahdollisuuden ilmaista demokraattisen kantansa; kehottaa lisäksi parlamenttia hyväksymään hyvissä ajoin lainsäädäntöä vaalien rehellisyydestä; muistuttaa ja pitää valitettavana, että koska valtion talousarvion hyväksyminen on viivästynyt jatkuvasti, vaalirahoitusta ei turvattu ajoissa; korostaa, että uskottavien vaalien toimittaminen ja niiden tulosten täytäntöönpano on toimivan demokratian keskeinen piirre sekä edellytys kaikille EU:n jäsenyyttä tavoitteleville maille; panee tyytyväisenä merkille korkean edustajan toimiston 7. kesäkuuta 2022 tekemän päätöksen hyödyntää täysimittaisesti toimeksiantoaan, jotta varmistetaan Bosnian kansalaisten poliittiset perusoikeudet vapaisiin ja oikeudenmukaisiin vaaleihin, hyväksymällä tarvittavan talousarvion, koska kansalliset viranomaiset eivät ole sitä tehneet;